CELEX: 62009TN0102
Language: el
Date: 2010-09-01 00:00:00
Title: Υπόθεση T-102/09: Προσφυγή της 1ης Σεπτεμβρίου 2010 — Elosta κατά Επιτροπής

15.1.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 13/26
            
         Προσφυγή της 1ης Σεπτεμβρίου 2010 — Elosta κατά Επιτροπής
   (Υπόθεση T-102/09)
   ()
   2011/C 13/52
   Γλώσσα διαδικασίας: η αγγλική
   
      Διάδικοι
   
   
      Προσφεύγων: Abdelrazag Elosta (Pinner, Ηνωμένο Βασίλειο) (εκπρόσωποι: E. Grieves, Barrister, και A. McMurdie, Solicitor)
   
      Καθής: Ευρωπαϊκή Επιτροπή
   
      Αιτήματα του προσφεύγοντος
   
   Ο προσφεύγων ζητεί από το Γενικό Δικαστήριο:
   
               —
            
            
               να ακυρώσει τον κανονισμό (ΕΚ) 1330/2008 (1), κατά το μέτρο που αφορά τον προσφεύγοντα,
            
         
               —
            
            
               να διατάξει την άμεση αφαίρεση του ονόματος του προσφεύγοντος από το Παράρτημα του κανονισμού αυτού,
            
         
               —
            
            
               να υποχρεώσει την καθής και/ή το Συμβούλιο της Ευρωπαϊκής Ένωσης Επιτροπή να καταβάλουν, πλέον των εξόδων τους, τα έξοδα του προσφεύγοντος καθώς και οποιοδήποτε ποσό καταβλήθηκε ως ευεργέτημα πενίας από το ταμείο του Δικαστηρίου
            
         
      Λόγοι ακυρώσεως και κύρια επιχειρήματα
   
   Με την προσφυγή του, ο προσφεύγων ζητεί, σύμφωνα με το άρθρο 263 ΣΛΕΕ, την ακύρωση του κανονισμού (ΕΚ) 1330/2008, κατά το μέτρο που το όνομα του προσφεύγοντος έχει περιληφθεί στον κατάλογο των προσώπων και οντοτήτων στα οποία έχουν επιβληθεί περιοριστικά μέτρα.
   Προς στήριξη της προσφυγής του, ο προσφεύγων προβάλλει τους εξής λόγους:
   
                
            
            
               Πρώτον, η Επιτροπή δεν εξέτασε αμερόληπτα τα περιστατικά βάσει των οποίων ο προσφεύγων περιλήφθηκε στο παράρτημα Ι του κανονισμού (ΕΚ) 881/2008 (2) και δεν αναζήτησε λόγους ή αποδεικτικά στοιχεία που να δικαιολογούν την απόφαση αυτή.
            
         
                
            
            
               Επιπλέον, η Επιτροπή δεν γνωστοποίησε στον προσφεύγοντα τους λόγους για τους οποίους περιλήφθηκε στο παράρτημα Ι του κανονισμού 881/2002, προσβάλλοντας έτσι το δικαίωμά του σε αποτελεσματική ένδικη προστασία, το δικαίωμά του υπερασπίσεως και το δικαίωμά του για σεβασμό της ιδιοκτησίας, τα οποία αντλεί από την Ευρωπαϊκή Σύμβαση Δικαιωμάτων του Ανθρώπου.
            
         
                
            
            
               Τέλος, είναι αδικαιολόγητη η διατήρηση του ονόματος του προσφεύγοντος στον κατάλογο του παραρτήματος Ι του κανονισμού 881/2002, διότι, πρώτον, δεν πληρούνται τα κριτήρια κατατάξεως στο εν λόγω παράρτημα, δεύτερον, η άποψη της Κυβερνήσεως του Ηνωμένου Βασιλείου είναι ότι ο προσφεύγων δεν πληροί πλέον τα κριτήρια αυτά και, τρίτον, ειδικό δικαστήριο του Ηνωμένου Βασιλείου αποφάνθηκε ότι η οργάνωση Libyan Islamic Fighting Group δεν έχει ενταχθεί στην Αλ Κάιντα και ότι τα πρόσωπα που σχετίζονται με την Libyan Islamic Fighting Group δεν υιοθετούν την ιδεολογία της Αλ Κάιντα περί θρησκευτικού πολέμου.
            
         
      (1)  Κανονισμός (ΕΚ) 1330/2008 της Επιτροπής, της 22ας Δεκεμβρίου 2008, που τροποποιεί για 103η φορά τον κανονισμό (ΕΚ) 881/2002 του Συμβουλίου, για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τον Οσάμα Μπιν Λάντεν, το δίκτυο της Αλ Κάιντα και τους Ταλιμπάν (ΕΕ 2008, L 345, σ. 60).
   
      (2)  Κανονισμός (ΕΚ) 881/2002 του Συμβουλίου, της 27ης Μαΐου 2002, για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τον Οσάμα Μπιν Λάντεν, το δίκτυο της Αλ Κάιντα και τους Ταλιμπάν, και για την κατάργηση του κανονισμού (ΕΚ) 467/2001 του Συμβουλίου, για την απαγόρευση της εξαγωγής ορισμένων αγαθών και υπηρεσιών στο Αφγανιστάν, την ενίσχυση της απαγόρευσης πτήσεων και την παράταση της δέσμευσης κεφαλαίων και άλλων οικονομικών πόρων όσον αφορά τους Ταλιμπάν του Αφγανιστάν (ΕΕ 2002, L 139, σ. 9).